ดีแต่พูดโมนิก้าและทีมงาน
ดูเหมือนอารมณ์ของผู้คนในแวดวงตลาดหุ้นจะรู้สึกเบื่อๆ กับสิ่งที่เป็นอยู่ เพราะเอาเข้าจริงก็ไม่มีอะไรชัดเจนแจ่มแจ้งเต็ม 100% เหมือนที่หลายฝ่ายพยายามจะให้เป็น ส่งผลให้ความคลุมเครือในบางเรื่องยังดำเนินต่อไปอย่างไม่มีกำหนด ซึ่งเป็นสถานการณ์ที่ไม่ค่อยสู้ดีสักเท่าไหร่ เพราะทำให้ผู้คนที่เกี่ยวข้องรู้สึกหมดกำลังใจในการลงทุน และเรื่องนี้ต้องมีคนรับผิดชอบอย่างแน่นอนเจ้าค่ะ
4 ต.ค. 2559

ดูเหมือนอารมณ์ของผู้คนในแวดวงตลาดหุ้นจะรู้สึกเบื่อๆ กับสิ่งที่เป็นอยู่ เพราะเอาเข้าจริงก็ไม่มีอะไรชัดเจนแจ่มแจ้งเต็ม 100% เหมือนที่หลายฝ่ายพยายามจะให้เป็น ส่งผลให้ความคลุมเครือในบางเรื่องยังดำเนินต่อไปอย่างไม่มีกำหนด ซึ่งเป็นสถานการณ์ที่ไม่ค่อยสู้ดีสักเท่าไหร่ เพราะทำให้ผู้คนที่เกี่ยวข้องรู้สึกหมดกำลังใจในการลงทุน และเรื่องนี้ต้องมีคนรับผิดชอบอย่างแน่นอนเจ้าค่ะ
งานนี้ไม่ต้องการชักใบให้เรือเสีย แค่อยากให้ทุกคนมองสิ่งที่เห็นกันอยู่ ณ เวลานี้ มีอะไรบกพร่องไปจากเดิมหรือเปล่า? หากไม่มีอะไรบกพร่องจากที่เป็นอยู่ ของใหม่ที่กำลังคิดจะทำต้องดีกว่าเดิม ไม่ใช่ไปทำลายล้างของเดิมที่มีอยู่ “โมนิก้า” ถึงรู้สึกงงกับแนวทางการพัฒนาตลาดหุ้นของผู้มีอำนาจทั้งหลายแหล่ ทั้งในส่วนของสำนักงาน ก.ล.ต. และตลาดหลักทรัพย์ฯ ไงล่ะค่ะ
เนื่องจากวันนี้ย้อนกลับมาพูดเรื่องที่จับต้องไม่ได้อีกแล้ว (ขายฝัน) “โมนิก้า” ถึงรู้สึกปวดใจเหลือเกินที่วันนี้เจอคนดีแต่พูด แถมวันนี้ “เฮียสมคิด” อุตริจะตั้งกระดานหุ้นใหม่เพื่อรองรับธุรกิจสตาร์ทอัพ มันใช่สิ่งที่ควรผลักดันกันจริงเหรอ? เพราะถ้าย้อนความกลับไปเมื่อ 2-3 ปีก่อน ก.ล.ต. และ ตลท. เคยพยายามผลักดันตั้งกระดาน SME เพื่อเปิดช่องให้เข้าถึงแหล่งทุนได้ง่ายขึ้น พร้อมกับเป็นการยกระดับเอสเอ็มอีไทยที่มีกว่า 300,000 บริษัท…จำได้ไหม?
สุดท้ายแผนดังกล่าวก็ถูกเขี่ยทิ้งไปอย่างไม่มีเยื้อใย พร้อมกับผุดไอเดียเรื่องการทำ Crowdfundingขึ้นมาในยุคสมัยของคุณชาย “รพี” ซึ่งจนบัดนี้ก็ยังไม่มีอะไรที่เป็นรูปแม้แต่นิดเดียว แถมสิ่งที่เดี๊ยนรู้สึกรับไม่ได้กับสำนักงานแห่งนี้ก็คือ การทำให้ผู้คนเข้าถึงหน่วยงานดังกล่าวยากขึ้น และยังทำตัวเป็นพวกมองโลกในแง่ร้าย ทั้งที่ตัวเองก็รู้อยู่แก่ใจเหมือนกันว่า นี่คือ money game มันเหมือนเป็นการหลอกตัวเองหรือเปล่าค่ะ
ด้วยเหตุนี้ถึงทำให้ “โมนิก้า” ออกตัวแรงแซงทางโค้ง พร้อมกับยืนยันในหลักการว่า ทำของเดิมให้เข้าถึงง่ายก่อนเถอะ! หลังจากนั้นค่อยต่อยอดให้ดีขึ้นไปอีกขั้นก็ได้ ซึ่งเหมือนกับเรื่องของ พ.ร.บ.ปิดปาก วันนี้ก็เห็นกันแจ่มแจ้งแดงแจ๋ว่า เป็นอุปสรรคที่ทำให้รายย่อยเสียเปรียบทุกประตูหน้าต่าง จู่ๆ ดันมาตะแบงจนสีข้างแดงปื้นเป็นแผ่นๆ มันน่าจับมาหอมคนฟอดสองฟอดนะคะ
ที่สำคัญคือ คำถามที่เดี๊ยนโยนใส่หน่วยงานที่เกี่ยวข้องหลายชุด วันนี้ยังไม่เห็นมีดอกพิกุลร่วงออกมาจากปากคนเหล่านั้นเลย! “โมนิก้า” ถึงเชื่อว่า สาเหตุที่ทำให้มูลค่าการซื้อขายเบาบางลงมาจากพวกคนที่เก่งแต่ปาก และการที่ดัชนีวิ่งขึ้นมาปิดที่ 1,490.94 จุด บวกไป 7.73 จุด ด้วยมูลค่า 3.08 หมื่นล้านบาท ยังสะท้อนถึงการขึ้นแบบไม่มีวอลุ่มอีกต่างหากแบบนี้…คงไปได้ไม่ไกลหรอกค่ะ
ตัวอย่างที่เห็นง่ายๆ ในเที่ยวนี้กลายเป็น PTT วันนี้เคลื่อนตัวแบบ V-Shape ก็มาจากวอลุ่มเข้ามาไม่สม่ำเสมอ และที่ผ่านมาก็เผชิญแต่เรื่องร้ายๆ หุ้นเลยไม่สามารถฝ่าแนวต้าน 360 บาท ขึ้นไปได้สักที ล่าสุดเด้งขึ้นมาปิดที่ 347 บาท บวกไป 8 บาท หรือขึ้นไป 2.40% ด้วยมูลค่า 1.74 พันล้านบาท “โมนิก้า” ก็ต้องกลับไปมองยอดเดิมครั้งก่อนอยู่ดี เพราะไม่อาจมองเป็นอื่นได้พะยะค่ะ
เช่นเดียวกับในรายของ BEAUTY ก่อนหน้านี้ทะยานขึ้นมาอย่างต่อเนื่อง สุดท้ายก็ไปแป้กแถว 10 บาท พร้อมกับโดนถล่มอย่างหนักหน่วง จนลงไปกองอยู่ที่บริเวณ 8 บาท ซึ่งหลายคนเชื่อว่า น่าจะจบเกมอย่างเป็นทางการ ไม่มีสามารถคาดหวังอะไรได้มากกว่านี้อีกแล้ว แต่เหตุการณ์ล่าสุดทำให้ทุกคนต้องถอนคำพูดในทันที เพราะวานนี้หุ้นวิ่งขึ้นมาปิดที่ 9.65 บาท บวกไป 0.15 บาท ด้วยมูลค่า 450 ล้านบาท ซึ่งพร้อมจะทดสอบยอดเดิมอีกครั้ง...ลุยต่อ หรือถอยฉาก ก็ขึ้นอยู่กับวันนี้เป็นอย่างไรเจ้าค่ะ
เหมือนกับในรายของ SPRC หากเฝ้าติดตามแรงซื้อที่ไหลเข้ามาเป็นระยะ “โมนิก้า” ถือเป็นจังหวะที่ต้อง follow buy หลังหุ้นวิ่งขึ้นมาปิดที่ 11.50 บาท บวกไป 0.70 บาท หรือขึ้นไป 6.50% ด้วยมูลค่า 585 ล้านบาท พร้อมกับแสดงเจตนารมณ์จะขึ้นไปทดสอบแนวต้าน 12 บาทอีกครั้ง…เดี๊ยนคิดว่า ต้องมีอะไรเป็นพิเศษอย่างแน่นอน และกองทุนตัวแสบ กับฝรั่งตาน้ำข้าว คงรู้อะไรดีก่อนแมงเม่าแน่ๆ แบบนี้…ก.ล.ต. คิดว่า ข่าวสารเท่าเทียมกันไหมจ๊ะ
อีกหนึ่งตัวแสบอย่างหุ้น GL ก็ทำให้ผู้คนในวงการตลาดหุ้นรู้สึกสงสัยสุดๆ พร้อมกับมีเรื่องเล่าขานมาระยะหนึ่งคือ มีโบรกเกอร์แห่งหนึ่งเป็นแบ็กอัพข้อมูลให้ไม่ขาดสาย พร้อมกับชูจุดเด่นออกมาไม่ว่างเว้นในแต่ละไตรมาส “โมนิก้า” ขอเม้าท์หน่อยเถอะว่า แมงเม่ารู้รายละเอียดในส่วนนี้หรือเปล่า? แถมการขึ้นมาปิดที่ 37 บาท บวกไป 2 บาท หรือขึ้นไป 5.70% ด้วยมูลค่า 325 ล้านบาท ซึ่งเป็นการเทรดบน P/E 65 เท่า…มันโอเว่อร์แอ็คติ้งหรือเปล่า! ลองไปคิดกันอีกทีนะคะ
เม้าท์ถึงเรื่องชวนให้คิด “โมนิก้า” ขอย้อนกลับไปดู AUCT เพื่อทำให้แฟนคลับได้เห็นการเคลื่อนไหวของหุ้นได้ชัดเจนขึ้นอีกสักนิด เพราะสิ่งที่ทุกคนสัมผัสมาระยะหนึ่งคือ ทุกอย่างกำลังดีขึ้นเรื่อยๆ จึงพอจะอนุมานได้ว่า ผลงานน่าจะออกมาเลิศสะแมนแตนอย่างแน่นอน วานนี้ถึงเห็นหุ้นกระชากขึ้นมาปิดที่ 8.60 บาท บวกไป 0.65 บาท หรือขึ้นไป 8.20% ด้วยมูลค่า 230 ล้านบาท พร้อมกับมีลุ้นทดสอบแนวต้าน 9 บาทอีกรอบแบบนี้…มันน่าตามกันไปยาวๆ เพราะวันนี้เทรดบน P/E 30 เท่า เองนะนายจ๋า!